Асист. др Предраг Станарчевић

Клиника за неурологију Универзитетски клинички центар Србије

**Реперфузиона терапија у лечењу акутног исхемијског можданог удара**

Реперфузиона терапија представља основу савременог приступа у лечењу акутног исхемијског можданог удара, и, до данас, једини терапијски модалитет који има значајан утицај на исход лечења, побољшавајући шансе за повољан функционални исход и редукцију степена онеспособљености код оболелих. Основу терапијског приступа чини концепт што раније реканализације оклудираног крвног суда како би се спасили неурони зоне пеунумбре који су нефункционални али и даље вијабилни, и који након правовременог успоставаљања реперфузије могу повратити функционалност, на тај начин избегавајучи иреверзибилно оштећење можданог паренхима који трпи олигемију. Поред успешне реканализације, као важан постулат у повољном ефекту терапије издваја се и временски оквир од настанка симптома до примене терапије, при чему је повољан ефекат успостављања адекватне реперфзуије временски лимитиран и тесно повезан са временом протеклим од настанка поремећаја мождане циркулације у захваћеном подручју.

Од првих корака након увођења фармаколошких метода реперфузије применом интравенске тромболитичке терапије све до савремених метода ендоваскуларног и комбинованог приступа реперфузији, недвосмислени повољни ефекат оваквог терапијског приступа довео је до промене парадигме у лечењу можданог удара, постављајући ово обољење при врху степена хитности у медицини, и доводећи до реорганизације рада неуролошке заједнице и потребе за мултидисциплинарном сарадњом ради постизања што бољих резултата лечења. На основу искустава стечених током клиничке примене проширена су индикациона подручја, терапијске могућности, као и временски оквир за примену терапије, на тај начин омогућивши већем броју пацијената шансу за повољан исход лечења.

У оквиру предавања осврнућемо се на савремене методе реперфузионе терапије, уз преглед актуелних препорука и смерница за примену овог терапијског модалитета, као и најчешћих дилема при селекцији пацијената и избору методе реперфузије, уз посебан осврт на дилеме које се могу сусрести у свакодневном раду а које нису у потпуности обухваћене актуелним водичима. Поред овога, биће приказане и најчешће компликације терапије, као и терапијске могућности лечења компликација.